বন মাফিয়াৰ দৌৰাত্ম্য! বনকৰ্মীক প্ৰাণে মৰাৰ ভাবুকি দি কাঢ়ি নিলে বাহনসহ চোৰাং কাঠ\nকৃষ্ণাই , July 19, 2020 7:14 am\nগোৱালপাৰা জিলাৰ বিভিন্ন অঞ্চলত অব্যাহত আছে চোৰাং কাঠ ব্যৱসায়ীৰ দপদপনি । শেহতীয়াকৈ জিলা খনৰ কৃষ্ণাইত এদল চোৰাং কাঠ ব্যৱসায়ীয়ে বনকৰ্মীক প্ৰাণে মৰাৰ ভাবুকি দি বাহন সহ চোৰাং কাঠ লৈ উধাও হোৱা ঘটনাই জিলা খনত চাঞ্চল্যৰ সৃষ্টি কৰিছে।\nশূন্য সহনশীলতা যেন এতিয়া ফুটুকাৰ ফেন! চোৰাং কাঠ ব্যৱসায়ীৰ দপদপনিত যেন কম্পমান বিয়াগোম গোৱালপাৰাৰ বন বিভাগ ।\nঅৱশ্যে জিলাবাসীৰ বাবে এয়া কোনো নতুন অভিজ্ঞতাৰ কথা নহয় ।\nজিলা বন বিষয়াৰ জ্ঞাতসাৰে বিগত কেইবাবছৰৰ পৰা এনে দৰে বন ধ্বংসৰ অভিযান চলি থকা আৰু শকত কমিচনৰ অংকত বন বিভাগ নিমাত হৈ থকাৰ অভিযোগ উত্থাপিত হৈ আহিছে।\nশেহতীয়া তথ্য মতে কৃষ্ণাই মধ্যাঞ্চলিক বন বিষয়া শিৱানী পেগুৱে এক গোপন সুত্ৰৰ পম খেদি কৃ্ষ্ণাইৰ শালপাৰত অভিযান চলাই এক বৃহৎ পৰিমানৰ চোৰাং কাঠ সহ এখন গাড়ী জব্দ কৰে ।\nজব্দ কৰা কাঠ সহ গাড়ী খন কাৰ্যালয়লৈ আনি থকা অৱস্থাত খোদ বন বিভাগৰ লোকক প্ৰাণে মৰাৰ ভাবুকি দি চোৰাং কাঠৰ বাহন লৈ চোৰাং কাঠ ব্যৱসায়ী উধাও হয় ।\nএদিন পূৰ্বে কৃষ্ণাই বন বিভাগে কৰায়ত্ত কৰিছিল চোৰাং কাঠসহ এখন বাহন।\nবাহন খনত উঠি দুজন বনকৰ্মীয়ে বনাঞ্চলিক কাৰ্যালয়লৈ নি থকাৰ সময়তে কৃষ্ণাই নৈৰ দলঙৰ কাষত কাঠ ব্যৱসায়ী আৰু বাহনৰ চালকে বনকৰ্মী দুজনক মাৰপিট কৰি বাহন দুৰ্ঘটনাগ্ৰস্ত কৰি দুয়োকে হত্যা ভাবুকি দি গাড়ীৰ নমাই দিয়ে।\nকাঠ ব্যৱসায়ীৰ দলটোৱে চোৰাং কাঠ সহ বাহনখন লৈ কৃষ্ণাইৰ ভেল্টাৰঘাৰৰ ফালেৰে মেঘালয় অভিমুখে পলায়ন কৰে।\nইয়াৰ পাছতে বনাঞ্চলিক বিষয়া শিৱানী পেগুয়ে কৃষ্ণাই আৰক্ষী থানাত এখন এজাহাৰ দাখিল কৰে।\nএজাহাৰৰ ভিত্তিত পলায়ন কৰা বাহনখন আৰু কাঠখিনি কৃষ্ণাই আৰক্ষীয়ে উদ্ধাৰ কৰিবলৈ সক্ষম হয় যদিও কাঠ ব্যৱসায়ী আৰু চালকক ৰহস্যজনকভাৱে এতিয়াও কৰায়ত্ত কৰিবলৈ সক্ষম হোৱা নাই।\nএই ঘটনাই সমগ্ৰ জিলাখনতে চাঞ্চল্যৰ সৃষ্টি কৰাৰ লগতে কাঠ ব্যৱসায়ীৰ দপদপনিৰ কথা পোহৰলৈ আহিছে।\nএই ক্ষেত্ৰত জিলা বনবিভাগ আৰু আৰক্ষী প্ৰশাসনে পৰৰ্ৱতী সময়ত কি ব্যৱস্থা গ্ৰহণ কৰে সেয়াহে লক্ষণীয় হ'ব!
